Dôvodová správa

Všeobecná časť

	Cieľom navrhovanej právnej úpravy je zosúladenie slovenského právneho poriadku s právom Európskych spoločenstiev v oblasti minimálnych bezpečnostných a zdravotných požiadaviek na prácu so zobrazovacími jednotkami tak, ako to vyžaduje smernica Rady č. 90/270/EHS. 
	Návrh nariadenia vlády obsahovo súvisí so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov, ktorý nadobudne účinnosť 1. júla 2006. Súčasná legislatíva upravuje špecifickú problematiku bezpečnosti, ochrany zdravia a zabezpečenia vyhovujúcich, zdravotne neškodných pracovných podmienok pri práci so zobrazovacími jednotkami v nariadení vlády Slovenskej republiky č. 247/2001 Z.z. o minimálnych bezpečnostných a zdravotných požiadavkách pri práci so zobrazovacími jednotkami, ktoré bolo vydané na vykonanie zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov. V cit. Nariadení vlády Slovenskej republiky č. 247/2001 Z. z. bolo upravené aj prechodné ustanovenie v trvaní dva roky, ktoré sa týkalo pracovísk uvedených do prevádzky pred rokom 2001.
	Vzhľadom na skutočnosť, že zamestnávatelia v Slovenskej republike museli splniť požiadavky pracoviska so zobrazovacími jednotkami uvedené v prílohe č. 1 citovaného nariadenia vlády najneskôr 31.12.2003, v návrhu aproximačného nariadenia vlády sa ustanovenie článku 5 smernice Rady č. 90/270/EHS neuplatní. 
	Čoraz intenzívnejšie využívanie výpočtovej techniky vedie k významnému nárastu počtu pracovísk so zobrazovacími jednotkami prakticky vo všetkých oblastiach ľudskej činnosti. Z tohto dôvodu sa stala práca so zobrazovacími jednotkami predmetom záujmu aj z hľadiska ochrany zdravia a bezpečnosti práce, najmä potom, ako sa ukázalo, že predovšetkým u zamestnancov vykonávajúcich túto prácu ako prevažujúcu a dlhodobú sa môžu vyskytnúť niektoré zdravotné ťažkosti, ale i časté sťažnosti na pracovnú nepohodu, resp. diskomfort. Doterajšie poznatky založené na rozsiahlych prieskumoch a objektivizácii pracovných podmienok a zdravotných rizík ukázali, že na pracoviskách so zobrazovacími jednotkami je potrebné venovať vyššiu pozornosť opatreniam na odstránenie záťaže zraku, podpornopohybovej sústavy a psychickej pracovnej záťaže.
	Návrh nariadenia vlády preberá v plnom rozsahu smernicu Rady č. 90/270/EHS o minimálnych bezpečnostných a zdravotných požiadavkách na prácu so zobrazovacími jednotkami, ktorá je piatou individuálnou smernicou v zmysle článku 16 rámcovej smernice Rady č. 89/391/EHS. Nad rámec tejto smernice je zabezpečenie ortopedického a neurologického vyšetrenia zamestnancov, ak majú zdravotné ťažkosti v súvislosti s výkonom práce so zobrazovacou jednotkou.
Navrhovaná právna úprava je v súlade s Ústavou Slovenskej republiky. 
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, enviromentálny a ani vplyv na zamestnanosť a podnikateľské prostredie.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. Návrh nariadenia vlády nezakladá nároky na verejné financie. 
2. Návrh nariadenia vlády je v súlade s prioritami a cieľmi hospodárskej politiky.
3. Návrh nariadenia vlády nemá vplyv na životné prostredie.
4. Návrh nariadenia vlády nebude mať dopad na zamestnanosť a zvýšenie počtu pracovných  
    miest. 
5. Návrh nariadenia vlády nebude mať vplyv na podnikateľské prostredie.

Doložka zlučiteľnosti návrhu nariadenia vlády SR 
s právom Európskych spoločenstiev a právom Európskej únie

1.	Predkladateľ: vláda Slovenskej republiky

2.	Názov návrhu nariadenia vlády:  Nariadenie vlády Slovenskej republiky o minimálnych bezpečnostných a zdravotných  požiadavkách pri práci so zobrazovacími jednotkami

3.	Problematika návrhu nariadenia vlády:
a) je upravená v práve Európskych spoločenstiev: 
- primárnom: Zmluva o založení Európskeho spoločenstva, Hlava XI, 
- sekundárnom:
Smernica Rady 90/270/EHS z 29. mája 1990 o minimálnych požiadavkách na bezpečnosť a ochranu zdravia pri práci so zobrazovacími jednotkami (piata samostatná smernica v zmysle článku 16 ods. 1 smernice 89/391/EHS).
b) nie je upravená v práve Európskej únie: 	- primárnom
                                                                       - sekundárnom,
c) je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev: v rozsudkoch C-74/95 a C-129/95 (64995J0074) a v rozsudku vo veci C-11/99 (61999J0011).   

4.	Záväzky Slovenskej republiky vo vzťahu k Európskym spoločenstvám a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: z čl. 53 Aktu o podmienkach pristúpenia vyplýva pre Slovenskú republiku, že je považované za adresáta smerníc a rozhodnutí v zmysle článku 249 zmluvy o ES a článku 161 zmluvy o Euratom za predpokladu, že tieto smernice a rozhodnutia boli adresované všetkým členským štátom.

b)	identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: z Aktu o podmienkach pristúpenia nevyplývajú vzhľadom na predmet úpravy návrhu žiadne prechodné obdobia. 

c)	lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody: do 15.4.2006

d)	informácia o konaní začatom proti Slovenskej republike o porušení Zmluvy o založení Európskeho spoločenstva podľa čl. 226 až 228 Zmluvy o založení Európskeho spoločenstva v platnom znení: konanie proti Slovenskej republike nebolo začaté

e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: zákon Národnej rady Slovenskej republiky č. 330/1996 Z.z. o bezpečnosti a ochrane zdravia pri v znení neskorších predpisov uvádza povinnosti zamestnávateľa pri realizácii opatrení na ochranu a bezpečnosť zdravia pri práci a nariadenie vlády Slovenskej republiky č. 247/2001 Z.z. o minimálnych  bezpečnostných a zdravotných požiadavkách pri práci so zobrazovacími jednotkami.

5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie: úplný

6.	Gestor: MZ SR

Osobitná časť

K § 1
Definuje predmet úpravy a uvádza pracoviská a druhy zariadení s obrazovkami, na ktoré sa nariadenie vlády nevzťahuje.

K § 2
Vymedzuje dva základné pojmy na účely tohto nariadenia vlády SR: zobrazovacia jednotka a zamestnanec. 

K § 3
	Uvádza minimálne bezpečnostné a zdravotné požiadavky na pracovisko so zobrazovacou jednotkou, ktoré sú v prílohe č. 1.

K § 4
Určuje povinnosti zamestnávateľa týkajúce sa hodnotenia pracovných podmienok a zabezpečenia opatrení na odstránenie zistených nedostatkov na pracoviskách. 

K § 5
Stanovuje povinnosť zamestnávateľa zabezpečovať informovanosť zamestnancov a ich zástupcov v problematike bezpečnosti a ochrany zdravia pri práci, ako aj povinnosť zaškolenia zamestnanca pred jeho zaradením na prácu so zobrazovacou jednotkou. Ďalej stanovuje povinnosť spolupracovať so zamestnancami a zástupcami zamestnancov pri riešení problematiky bezpečnosti a ochrany zdravia pri práci.

K § 6
Ukladá zamestnávateľovi organizovať pracovnú dobu tak, aby sa znížila pracovná záťaž zamestnancov, napr. pravidelným prerušovaním  práce so zobrazovacou jednotkou.

K § 7
Stanovuje povinnosti zamestnávateľa pri zabezpečení sledovania zdravotného stavu zamestnancov, u ktorých práca so zobrazovacími jednotkami predstavuje prevažujúcu činnosť. Ide predovšetkým o vyšetrenie očí a zraku zamestnancov a o poskytovanie osobitných korekčných prostriedkov pre prácu so zobrazovacou jednotkou.
Nad rámec smernice Rady č. 90/270/EHS je na základe doterajších poznatkov o zdravotnej problematike pracovísk so zobrazovacími jednotkami požiadavka na vyšetrenie nervového systému a podpornopohybovej sústavy v prípade, že zdravotné obtiaže môžu súvisieť s výkonom práce so zobrazovacou jednotkou.

K § 8
Stanovuje povinnosť Ministerstva zdravotníctva Slovenskej republiky v zmysle zákona č. 126/2006 Z.z . o verejnom zdravotníctve a o zmene a doplnení niektorých zákonov zasielať Európskej komisii každé štyri roky správu o praktickom uplatňovaní tohto nariadenia.

K § 9
	Týmto nariadením sa preberá smernica rady č. 90/270/EHS.

K § 10
Zrušuje sa nariadenie vlády Slovenskej republiky č. 247/2001 Z. z. o minimálnych bezpečnostných a zdravotných požiadavkách pri práci so zobrazovacími jednotkami.

K § 11
Navrhuje sa účinnosť nariadenia vlády 1. júla 2006, t.j. súčasne so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov.

K prílohe č. 1
Obsahuje minimálne požiadavky na technické vybavenie pracovísk so zobrazovacími jednotkami a pracovné prostredie tak, aby boli v súlade s požiadavkami bezpečnosti a ochrany zdravia a ergonomickými zásadami. 

K prílohe č. 2
Identifikuje sa preberaná smernica Rady č. 90/270/EHS z 29. mája 1990.